
РЕПУБЛИКА БЪЛГАРИЯ

ИНСПЕКТОРАТ КЪМ ВИСШИЯ СЪДЕБЕН СЪВЕТ

          гр. София 1301, ул. „Георг Вашингтон” № 17, тел.факс 989 48 66
          www.inspectoratvss.bg,    E-mail:  ivss@inspectoratvss.bg
КОНСТАТИВЕН ПРОТОКОЛ  
по чл. 60г ал.2 от ЗСВ
Днес 31.10.2014г, специализираното звено на Инспектората към Висшия съдебен съвет, в състав, определен по реда на чл.60в ал.3 от ЗСВ,
                                                      ИНСПЕКТОР  …
                                                      ЕКСПЕРТ  …
                                                      ЕКСПЕРТ  …,

с докладчик експерт …, състави настоящия  Kонстативен протокол за резултатите от извършена проверка по Заявление с входящ № РС-14-341/03.07.2014г., подадено от г-жа … ЕГН … от гр. …  на основание чл.60а от Закона за съдебната власт /ЗСВ/,  чрез Инспектората към ВСС  до Министъра на правосъдието. 

         В Заявлението е посочено, че заявителката …, страна по гражданско дело № …/2010 г., по описа на Софийски районен съд, 66-ти състав, е приключило с окончателен съдебен акт-Решение от 06.01.2014г. постановено по гражданско дело № …/2013г., по описа на Софийски градски съд, III –Г въззивен състав. 

Заявителката твърди, че предвид прекомерната продължителност на производството, възлизащо повече от 4 години, е пострадала от актове, действия или бездействия на органите на съдебната власт, с които се нарушава правото й на разглеждане и решаване на делата в разумен срок.  
На основание чл.60а, ал. 3 от ЗСВ, заявителката … претендира компенсация – парично обезщетение в размер на 5 000 (пет хиляди) лева за нанесени морални и материални вреди, в резултат на нарушението.
         Приложена е декларация, с която … заявява, че не е предявявала друго искане за обезщетение за същото нарушение, предявено със заявление чрез Инспектората на ВСС и обезщетение не й е изплащано по друг ред.


Заявлението, с вх. № РС-14-341/03.07.2014г., по  описа на  Инспектората към ВСС, е подадено от … в 6-месечния срок, определен по чл.60а, ал.4 от ЗСВ.

            При извършената проверка бяха изискани материалите, актовете и  процесуалните действия  по гражданско дело № …/2010 г., по описа на Софийски районен съд, 66-ти състав и гражданско дело № …/2013г., по описа на Софийски градски съд, III –Г въззивен състав, както и беше направена справка по частно гражданско дело № …/09 г. по описа на Софийски районен съд, 91-ви състав и частно гражданско дело № …/2010 г. по описа на Софийски градски съд и се УСТАНОВИ:
        На 21.10.2009 г. „Топлофикация София” ЕАД подава в Софийски районен съд заявление за издаване на заповед за изпълнение срещу … на основание чл. 410 от ГПК.


По повод постъпилото на 21.10.2009 г. заявление от Топлофикация София” ЕАД е образувано частно гражданско дело № …/09 г. по описа на Софийски районен съд, 91-ви състав и на 26.10.2009 г. е издадена заповед за изпълнение на основание чл. 410 от ГПК.

Срещу издадената заповед по чл. 410 от ГПК, на 02.12.2009 г. … подава, на основание чл. 414 от ГПК, възражение.

С разпореждане на съда от 09.12.2009 г. е указано на „Топлофикация София” ЕАД, че за установяване на вземането си може да предяви иск срещу … в едномесечен срок.


Съобщението за разпореждането на съда от 09.12.2009 г. е получено от представител на  „Топлофикация София” ЕАД на 23.12.2009 г. 
На  25.01.2010г., в Софийски районен съд е образувано гражданско дело № …/2010 г., по описа на Софийски районен съд, 66-ти състав, по искова молба от „Топлофикация София” ЕАД, с която са предявени на основание чл. 415, ал. 1 от ГПК искове срещу …: иск по чл. 79, ал. 1, предложение първо, вр. чл. 200, ал. 1 от ЗЗД за сумата от 9 264, 04 лева – главница, представляваща цена за потребена топлинна енергия за периода м. 04.2002 г.- м. 04.2009 г., ведно със законната лихва от подаването на исковата молба; иск по чл. 86, ал. 1 от ЗЗД, за сумата от 3 335,41 лихва за забава за периода 01.06.2002 г. – 17.09.2009 г. 

В исковата молба ищецът твърди, че по силата на договор за продажба на топлинна енергия за битови нужди при общи условия е бил предоставил на заявителката-ответник, топлинна енергия за процесния период, а ответникът не е изпълнил задължението си да плати дължимата за това цена в уговорените размери и срокове.


В исковата молба е напратено искане за привличане на трето лице-помагач.


С определение от 22.02.2010 г. постановено по частно гражданско дело № …/09 г. по описа на Софийски районен съд, 91-ви състав е обезсилена издадената в полза на „Топлофикация София” ЕАД  заповед на основание чл. 410 от ГПК, поради неизпълнение на указанията на съда от 09.12.2009 г. 

Срещу определение от 22.02.2010 г., постановено по частно гражданско дело № …/09 г. по описа на Софийски районен съд, 91-ви състав, на 17.03.2010 г. „Топлофикация София” ЕАД  подава частна жалба.

С разпореждане от 06.04.2010 г., постановено гражданско дело № …/2010 г., по описа на Софийски районен съд, 66-ти състав, предвид продължаване на процесуалните действия, е указано че следва да се изчака приключването на частно гражданско дело № …/09 г., по описа на Софийски районен съд, 91-ви състав, с влязъл в сила съдебен акт. Указано е, след приключване на частно гражданско дело № …/09 г. по описа на Софийски районен съд, 91-ви състав, да се изиска преписката по него, за прилагане по гражданско дело № …/2010 г., по описа на Софийски районен съд, 66-ти състав.
По повод подадената на 17.03.2010 г. частна жалба от „Топлофикация София” ЕАД  срещу определението от 22.02.2010 г., постановено по частно гражданско дело № …/09 г., по описа на Софийски районен съд, 91-ви състав, е образувано частно гражданско дело № …/2010 г., по описа на Софийски градски съд.

С определение № …/16.06.2010 г., постановено по частно гражданско дело № …/2010 г., по описа на Софийски градски съд, е потвърдено определението на съда от 22.02.2010 г., постановено по частно гражданско дело № …/09 г., по описа на Софийски районен съд, 91-ви състав, с което е обезсилена издадената заповед по чл. 410 от ГПК. 

На 18.08.2010 г., изпратеното от Софийски градски съд дело, е получено от Софийски районен съд. 

С разпореждане от 18.01.2011 г., постановено гражданско дело № …/2010 г., по описа на Софийски районен съд, 66-ти състав, е указано на ищеца - „Топлофикация София” ЕАД, че следва с писмена молба да обоснове правния си интерес от предявяването на установителен иск за съществуването на парични вземания, като съобрази, че заповедта за изпълнение по чл. 410 от ГПК е обезсилена с влязъл в сила съдебен акт. 

С молба до съда от 11.02.2011 г. ищецът, на основание чл. 214, ал. 1 от ГПК, изменя иска си от установителен в осъдителен.
С разпореждане на съда от 11.03.2011 г., на основание чл. 131 от ГПК, е указано да се връчи препис от исковата молба и приложенията към нея на ответника за отговор.


В съобщението до ответника, съдържащо препис от исковата молба, е посочено, че адресът е посещаван многократно – на 02.04.2011 г.; 06.05.2011 г.; 19.07.2011 г. и съобщението, предвид липсата на контакт с живеещото вътре лице, е връчено чрез залепване на основание чл. 47, ал. 1 от ГПК, 


С разписка по реда на чл. 47, ал. 2 от ГПК на 05.08.2011 г. са получени преписите от исковата молба от процесуалния представител на ответника. 

На 22.08.2011 г. в съда е постъпил отговор на исковата молба от ...
С  определение от 03.10.2011 г., съдът се произнася по допускане на доказателствата по делото, допуска за извършване съдебно-счетоводна експертиза и съдебно-техническа експертиза и насрочва открито съдебно заседание. Конституирано е трето лице-помагач. Задължено е третото лице-помагач, на основание чл. 190 от ГПК, да предостави писмени документи.

На 11.11.2011 г. са представени заключенията на вещите лица по допуснатите съдебно-техническа и съдебно-счетоводна експертизи. 
На 21.11.2011 г. е проведено открито съдебно заседание по гражданско дело № …/2010г., по описа на Софийски районен съд, 66-ти състав, с председател ...  Прието е заключението на вещото лице по изготвената съдебно-техническа експертиза. Прието е заключението на вещото лице по изготвената съдебно-счетоводна експертиза. Приети са писмени доказателства. Даден е ход на делото по същество и е обявено, че съдът ще се произнесе с решение.

С решение № …/18.07.2012 г. по гражданско дело № …/2010г., по описа на Софийски районен съд, 66-ти състав, с председател …, ответника-… е осъдена да плати на ищеца- „Топлофикация София” ЕАД: на основание чл. 79, ал. 1, пр. 1 от ЗЗД вр. чл. 200 ЗЗД, вр чл. 149 от ЗЕ т. 2 от КТ сумата от 3 596,11 лева, представляваща цена за потребена топлинна енергия за периода м.12.2006 г. –м.04.2009 г.; на основание чл. 86 от ЗЗД сумата от 820,42 лева, представляваща лихва за забава върху всяка месечна вноска за периода м.12.2006 г. – м. 04.2009 г., като са отхвърлени иска с правно основание чл. 79, ал. 1 , пр. 1 от ЗЗД, вр. чл. 200, вр. чл. 149 от ЗЕ до пълния предявен размер от 9 264,04 лв. за периода м.04.2002 г. –м.11.2006 г. и иска по чл. 86 от ЗЗД до пълния предявен размер от 3 335,41 лева. 
От подаване на исковата молба на 25.01.2010г. до постановяване на решението по гражданско дело № …/2010г., по описа на Софийски районен съд, 66-ти състав – 18.07.2012  г., са минали  2 години, 5 месеца и 24 дни.

Срещу решение № …/18.07.2012 г. по гражданско дело № …/2010г., по описа на Софийски районен съд, на 14.08.2012 г. постъпва въззивна жалба от „Топлофикация София” ЕАД.
С разпореждане на съда от 12.09.2012 г. е указано на подателите на въззивната жалба да представят доказателства за платена държавна такса по сметка на Софийски градски съд. 

С молба от 03.10.2012 г. е представен документ за платена държавна такса съгласно разпореждането на съда от 12.09.2012 г. 

С разпореждане на съда от 22.10.2012 г. е указано препис от въззивната жалба да се изпрати на другите страни, като им се даде двуседмичен срок за отговор, след което делото да се изпрати на Софийски градски съд.
На 05.11.2012 г. … депозира отговор на подадената от „Топлофикация София” ЕАД въззивна жалба. 

Съобщението до третото лице-помагач, за разпореждането на съда от 22.11.2012 г., е връчено на 28.02.2013 г. 

Преписката по делото е изпратена на Софийски градски съд на 19.06.2013 г. Администрирането на въззивната жалба е продължило 11 месеца и 1 ден. 
Обща продължителност на производството пред Софийски районен съд, като първа инстанция, е 3 години, 4 месеца и 25 дни, в рамките, на който срок е проведено едно съдебно заседание, като в този срок се включва администрирането на въззивната жалба. 
По повод постъпилата на 14.08.2012  г. от „Топлофикация София” ЕАД въззивна жалба, на 25.06.2013 г. е образувано гражданско дело № …/2013 г., по описа Софийски градски съд.
С разпореждане на съда от 09.07.2013 г., постановено по гражданско дело № …/2013 г., по описа Софийски градски съд, III-Г състав, е насрочено открито съдебно заседание за 17.12.2013 г.
На 17.12.2013 г. е проведено открито съдебно заседание по гражданско дело № …/2013 г., по описа Софийски градски съд, III-Г състав, с председател … и членове … и ... Даден е ход на делото по същество и е обявено, че съдът ще се произнесе с решение. 
С решение от 06.01.2012 г. по гражданско дело № …/2013 г., по описа Софийски градски съд, III-Г състав, с председател … и членове … и …, е отменено решение № …/18.07.2012 г., по гражданско дело № …/2010г., по описа на Софийски районен съд, 66-ти състав, в частта му, в която е отхвърлен иска по чл. 79, ал. 1, пр. 1 от ЗЗД вр. чл. 200 ЗЗД, вр чл. 149 от ЗЕ т. 2 от КТ,  за периода м.12.2006 г. –м.04.2009 г. над размера от 3 596,11 лева до 4 114,95 лева. Осъдена е … да заплати на „Топлофикация ЕАД на основание чл. 79, ал. 1, пр. 1 от ЗЗД вр. чл. 200 ЗЗД, вр чл. 149 от ЗЕ т. 2 от КТ сумата от още 518,84 лева. 
Оставено е в сила решение № …/18.07.2012 г. по гражданско дело № …/2010г., по описа на Софийски районен съд, 66-ти състав в останалата му част. 

В решението е посочено, че същото е окончателно съгласно разпоредбата на чл. 280, ал. 2 от ГПК.

От образуване на гражданско дело № …/2013 г., по описа Софийски градски съд, III-Г състав -25.06.2013 г., до постановяване на съдебното решение по делото – 06.01.2014 г., процесуалните действия са продължили 6 месеца и 12 дни, като е проведено едно открито съдебно заседание. 
Продължителността на процесуалните действия от подаване на исковата молба -  25.01.2010 г. до постановяване на окончателното решение на Софийски градски съд – 06.01.2014 г. е 3 години, 11 месеца и 13 дни. 
       Констатации относно продължителността на процесуалните действия:
Процесуалните действия протичат пред две инстанции, които разглеждат спора по същество. Делото е разглеждано от Софийски районен съд и Софийски градски съд. 
Образуваното производство е по иск по чл. 422 от ГПК, предявен от кредитор за съществуване на вземане, по което заявителката е длъжник. 

Заповедното производство, в което кредиторът „Топлофикация София” ЕАД се явява заявител, е прекратено с определение на съда, с което е обезсилена издадената заповед за изпълнение по чл. 410 от ГПК.

Следва да се приеме, че с подаденото на 02.12.2009 г., на основание чл. 414 от ГПК възражение, заявителката … има намерение да оспорва съществуването на претендираното от кредиторът й вземане и от този момент тя се е чувствала ангажирана, за да извършва необходими действия в тази насока. 

Периодът, в който заявителката се е чувствала обвързана с резултата от окончателните актове по съдебно оспореното от нея вземане, следва да се приеме продължителността между подаването на възражението от 02.12.2009 г. до постановяване на окончателното решение от Софийски градски съд – 06.01.2014 г. или 4 години, 1 месец и 4 дни. 
2. Сложност на делото:

В конкретното производство не може да се обоснове висока правна и фактическа сложност на делото. С предявените обективно съединени искове се цели да се ангажира имуществена отговорност на ответника по делото. 
В процеса е конституирано трето лице-помагач.  
В рамките на производството са приемани доказателства при разглеждане на делото от първа инстанция. 
При разглеждане на делото от Софийски районен съд са извършени една съдебно-счетоводна експертиза и една съдебно-техническа експертиза. 
3. Значение на делото за заявителката:


Предявените искове срещу заявителката са за неизплатена топлинна енергия. ТД „Топлофикация София” ЕАД завежда иск с общ размер от 12 599,45 лева. 

С окончателното си решение Софийски градски съд осъжда заявителката да плати на „Топлофикация София” ЕАД по предявените искове общо сумата от 4935,37 лева плюс разноски по делото. 
4.Забавяния, дължащи се на действия на заявителя:

Няма конкретни доказателства, от които да се направи извод, че заявителката с действията си е станала причина за увеличаване продължителността на процеса. 

Заявителката е знаела за воденото дело и за депозираната на 25.01.2010 г. искова молба, по която тя е била ответник. Първият път, в който призовкар носи съобщение, съдържащо разпореждането на съда от 11.03.2011 г., с което е указано да се връчи препис от исковата молба на ответника за отговор, до адреса на заявителката, е на 02.04.2011 г. Отговорът на исковата молба постъпва в съда на 22.08.2011 г. или 4 месеца и 20 дни по-късно. 
В рамките на производството заявителката не е подавала молби по глава деветнадесета от ГПК и в нито един момент не е търсела начини за ускоряване на производството.
 4. Забавяния, дължащи се на действия на съда: 

Основната причина, довела до продължителността на съдебното производство, е периодът, в който се извършват процесуални действия  от първоинстанционния съд. 
С разпореждане на съда е указано, след приключване на заповедното производство, преписката по делото да се изпрати за продължаване на процесуалните действия по исковото такова. Заповедното производство приключва на 18.08.2010 г., а процесуалните действия по исковото производство са продължени от съда на 18.01.2011 г., или 5 месеца по-късно. 

Допуснат е продължителен период от време от обявяването на делото за решаване от първа инстанция до постановяване на решението по делото. От обявяването на делото за решаване на 21.11.2011 г. до постановяване на решението по него 18.07.2012 г. са минали 7 месеца и 27 дни.
Значителен е периодът, в който се извършва администрирането на въззивната жалба - 11 месеца и 1 ден. По въззивната жалба постъпва отговор на 05.11.2012 г., а делото е изпратено на Софийски градски съд на 19.06.2013 г. или 8 месеца и 14 дни по-късно. 
При разглеждане на делото от Софийски градски съд, откритото съдебно заседание по делото е насрочено, с разпореждане от 09.07.2013 г., за 17.12.2013 г. или след 5 месеца и 8 дни. 

Други причини, от значение за забавяне на производството, не се констатират.

          При съставяне на настоящия протокол, в хода на извършената проверка, бяха изискани делата, образувани пред първоинстанционния и въззивния съд.

           Прегледано е цялото съдържание на доказателствата и актовете, приложени по делата. 

           На основание чл.60д от ЗСВ, настоящия констативен протокол, заедно със заявлението и всички постъпили към него документи, следва да се изпратят на министъра на правосъдието.

            Копие от настоящия констативен протокол следва да остане в Инспектората към ВСС за нуждите на отчетността.


                                               ИНСПЕКТОР: 

/П/

                   ЕКСПЕРТ :

/П/

                   ЕКСПЕРТ: 

/П/

